招道祖簽判嘗暑酎辱示佳篇紀事輙依韻奉和且約再冰釀云
作者：葛勝仲
朝代：宋

paragraphs: 君不見兵火連年擾江漢，一介藎臣無斷斷。
列城守将遁或降，那得捐軀顔與叚。
鏖兵喋血八年間，西失平夏北折蘭。
犇軍知是何雞狗，坐想飛将張與關。
草莽臣謀未云獲，且復澆愁傾大白。
平時徒有扇障塵，一笑未辨鬚纒帛。
相邀聊共聖賢中，但愁燭跋鴟夷空。
沉酣不畏輕出舌，驚懼懸知不入胸。
午夜醉歸聞踏月，林影灘聲助清絕。
糟兵好向水村營，壑谷正爲吾曹設。
儒生嗜酒多有之，高陽酩酊無所缺。
莫言酌我慎無多，休弹賀若唱回波，騰騰相送入無何。